घर मं परे परे कपसा के रंग उघरत जावत हवय अऊ ओकर वजन कमती होवत जावत हे. कपसा के रंग जतक हल्का होही, बेपारी हमन ला ओतका कम दाम दिहीं. चिंता मं परे संदीप यादव कहिथें. मध्य प्रदेश के खरगोन जिला के गोगांवा तहसील के किसान संदीप साल 2022 के अक्टूबर महिना मं कपसा टोरे के बाद ओकर दाम बढ़े ला अगोरत रहिस.
खरगोन जिला के 2 लाख 15 हजार हेक्टेयर जमीन मं कपसा के खेती होथे, अऊ ये मध्य प्रदेश के सबले जियादा कपसा कमेइय्या जिला मन ले एक ठन आय. जिहां हरेक बछर मई महिना मं कपसा लगाय सुरु होथे, जेन ह जुलाई के पहिली हफ्ता तक चलथे. येकर बाद, अक्टूबर ले लेके दिसंबर के दूसरा हफ्ता तक ले कपसा टोरे जाथे. खरगोन के कपसा मंडी मं रोज के करीबन 6 करोड़ रूपिया के कपसा बिसोय जाथे, अऊ येकर खरीदी ह अक्सर अक्टूबर ले सुरु होथे, अऊ अवेइय्या बछर के मई तक ले चलत रहिथे. संदीप घलो मध्य प्रदेश के बहरामपुर गाँव मं अपन 18 एकड़ खेत के 10 एकड़ मं कपसा के खेती करथे.
साल 2022 के अक्टूबर मं, संदीप के घर मं 30 क्विंटल कपसा टोरे के बाद रखाय रहिस. हाल के सीजन मं ओकर खेत के पहिली टोरई रहिस. ओकर अंदाजा रहिस के दूसर बेर के टोरई मं घलो ओतकेच कपसा निकरही फेर टोरे बखत करीबन 26 क्विंटल निकलिस.
फेर वो ह मन होवत घलो अपन 30 क्विंटल के उपज ला बेंचे सेती खरगोन के मंडी नई लेय जा सकत रहिस, काबर के मध्यप्रदेश के सब्बो कपसा मंडी 11 अक्टूबर 2022 ले बेपारी मन के हड़ताल के सेती बंद परे रहिन, जेन मं मंडी टेक्स कम करे के मांग करत रहिन. वो मन ले हरेक 100 रूपिया पाछू 1.7 रूपिया टेक्स लेगे जाथे, ये ह देश के अधिकतर राज के बनिस्बत कहूँ जियादा हवय. येला ला कम करवाय सेती सुरु होय कपसा बेपारी मन के हड़ताल आठ दिन तक ले चलत रहिस.
बड़वाह तहसील के नवलपुरा गांव के किसान संजय यादव ला अपन उपज के बदला मं 7, 405 रूपिया क्विंटल पाछू के भाव मिले, ज ऊ न ला वो ह बनेच कम बताथें. वो ह 12 क्विंटल कपसा बेंचिस, जेन ह ओकर जम्मा उपज के थोकन हिस्सा भर रहिस. करीबन 20 बछर के संजय कहिथें, कपसा के भाव कम से कम 10,000 रूपिया क्विंटल होय ला चाही, मतलब वो बखत के दाम के करीबन 2,595 रूपिया जियादा.
बहरामपुर गाँव मं संदीप के नवा घर के बूता काम घलो चलत हवय, जऊन ला बनवाय सेती वो ह एक झिन महाजन ले 9 लाख रूपिया करजा लेगे हवय. इलाका मं बढ़िया सरकारी स्कूल नई होय सेती वो ह कोविड के पहिली ले अपन लइका मन ला लकठा के निजी स्कूल मं भर्ती करवा दे रहिस, अऊ येकर भारी फीस अपन जमापूंजी ले भरे रहिस. येकर कारन घलो ओकर ऊपर पइसा कौड़ी के बोझा ह बढ़ गे.
जनवरी, 2023 के आवत-आवत संदीप उपर घर के खरचा के बोझा बनेच बढ़ गे. फरवरी महिना के पहिला हफ्ता मं ओकर छोटे भाई के बिहाव होय ला रहिस. वो ह पारी ला बताइस के काबर के पइसा के जरूरत बढ़ गे रहिस, येकरे सेती जनवरी महिना मं करीबन 30 क्विंटल कपसा 8,900 रूपिया क्विंटल के भाव ले बेंच देंय.
ओकर कहना रहिस के ये भाव पहिली के बनिस्बत बने हवय, फेर खरचा काट के हाथ मं कुछु घलो नई बांचही.
